MEDDELELSE FRA KOMMISSIONEN

Offentliggørelse af det samlede antal kvoter i omsætning i 2018 med henblik på markedsstabilitetsreserven under EU's emissionshandelssystem oprettet ved direktiv 2003/87/EF

(2019/C 167/04)

1. Indledning

I 2015 traf Rådet og Europa-Parlamentet afgørelse om oprettelse af en markedsstabilitetsreserve (1) under EU's emissionshandelssystem (ETS), som er oprettet ved direktiv 2003/87/EF (2). Markedsstabilitetsreserven blev taget i brug i januar 2019. Formålet med markedsstabilitetsreserven er at undgå, at EU's kulstofmarked drives med et stort strukturelt overskud af kvoter med en deraf følgende risiko for, at dette vil hindre EU's emissionshandelssystem i at sende det nødvendige investeringssignal til opnåelse af EU's emissionsreduktionsmål på en omkostningseffektiv måde.

Ifølge afgørelsen skal Kommissionen fra og med 2017 senest den 15. maj hvert år offentliggøre den samlede mængde kvoter i omsætning. Dette tal afgør, hvorvidt kvoter, der efter planen skal auktioneres i det efterfølgende år, skal overføres til reserven.

Den 15. maj 2018 offentliggjorde Kommissionen det samlede antal kvoter i omsætning i 2017, hvilket var ca. 1,65 milliarder kvoter (3). I overensstemmelse med reglerne for markedsstabilitetsreserven overføres 264 731 936 kvoter til reserven i de første 8 måneder af 2019 fra den 1. januar. (4)

Denne meddelelse er den tredje offentliggørelse med henblik på markedsstabilitetsreserven og vedrører 2018. Den indeholder det faktiske antal kvoter i omsætning og en detaljeret redegørelse for, hvordan dette tal er beregnet. Denne meddelelse fastlægger det antal kvoter, som vil blive overført til reserven fra september 2019 til august 2020.

2. Markedsstabilitetsreservens funktion

Markedsstabilitetsreserven fungerer automatisk, når det samlede antal kvoter i omsætning ligger uden for et fastsat interval. Kvoter lægges til reserven, hvis det samlede antal kvoter i omsætning overstiger tærskelværdien på 833 millioner kvoter. Kvoter frigives fra reserven, hvis det samlede antal kvoter i omsætning er lavere end tærskelværdien på 400 millioner kvoter. Rent praktisk lægges kvoter til reserven ved at auktionere mindre, og de frigives fra reserven ved at auktionere 100 millioner flere kvoter i fremtiden.

Offentliggørelsen af det samlede antal kvoter i omsætning på grundlag af, hvilke kvoter der bliver lagt til eller frigivet fra reserven, er derfor en vigtig del af anvendelsen af reserven.

I forbindelse med revisionen (5) af EU's emissionshandelssystem blev der foretaget vigtige ændringer af markedsstabilitetsreservens funktion. I perioden 2019-2023 bliver procentdelen af det samlede antal kvoter i omsætning, der bestemmer det antal kvoter, der skal overføres til reserven, hvis tærskelværdien på 833 millioner kvoter overstiges, midlertidigt fordoblet fra 12 % til 24 %. Dertil kommer, at de kvoter, der er anbragt i markedsstabilitetsreserven, og som ligger over det foregående års auktionsmængde, fra 2023 ikke længere vil være gyldige.

På baggrund af nærværende meddelelse vil 24 % (6) af det samlede antal kvoter i omsætning derfor blive overført til reserven i løbet af en periode på 12 måneder fra den 1. september 2019. En tilsvarende mængde vil blive fratrukket medlemsstaternes auktionsmængde i forhold til deres respektive auktionsandele. Det er i den forbindelse vigtigt at erindre, at de kvoter, der omfordeles inden for Unionen med henblik på solidaritet og vækst, indtil den 31. december 2025 ikke vil blive taget i betragtning, når de relevante andele fastsættes.

3. Samlet mængde kvoter i omsætning

Ifølge artikel 1, stk. 4, i afgørelse (EU) 2015/1814 er den samlede mængde kvoter i omsætning »lig med den akkumulerede mængde kvoter, der er udstedt i perioden siden den 1. januar 2008, inklusive den mængde, der er udstedt i henhold til artikel 13, stk. 2, i direktiv 2003/87/EF i samme periode, og tilladelser til at anvende internationale kreditter, der er udnyttet af anlæg henhørende under EU ETS, for så vidt angår emissioner frem til den 31. december det givne år, minus den akkumulerede mængde verificerede emissioner i ton fra anlæg henhørende under EU ETS mellem den 1. januar 2008 og den 31. december i det samme givne år, eventuelle kvoter annulleret i overensstemmelse med artikel 12, stk. 4, i direktiv 2003/87/EF og mængden af kvoter i reserven«.

Det samlede antal kvoter i omsætning, der er relevant for tilførsel til og frigivelse fra markedsstabilitetsreserven, beregnes kort sagt ud fra følgende formel:

Samlet antal kvoter i omsætning = udbud – (efterspørgsel + kvoter i markedsstabilitetsreserven)

Tre forskellige elementer bestemmer det samlede antal kvoter i omsætning: for det første udbuddet af kvoter siden den 1. januar 2008, for det andet antallet af kvoter, der er returneret og annulleret (»efterspørgsel«), og for det tredje reservens beholdning.

Som fastsat i afgørelse (EU) 2015/1814 tages luftfartskvoter og verificerede luftfartsemissioner ikke i betragtning.

3.1. Udbud

Udbuddet af kvoter på markedet er bestemt af fem forskellige faktorer:

— kvoter, der er overført i perioden 2008-2012 (»fase 2«)

— kvoter, der er tildelt gratis fra den 1. januar 2013 til den 31. december 2018, herunder kvoter, der er tildelt fra reserven for nytilkomne (NER)

— kvoter, der er auktioneret mellem den 1. januar 2013 (7) og den 31. december 2018

— kvoter, som Den Europæiske Investeringsbank (EIB) har værdisat i forbindelse med NER300-programmet, og

— internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2018.

Antallet af kvoter, der er overført fra fase 2 i EU's emissionshandelssystem, er på 1 749 540 826 kvoter (8). Denne »overførsel i alt« udgør det samlede antal kvoter udstedt i løbet af fase 2 af EU ETS, som ikke er returneret til dækning af verificerede emissioner eller annulleret. Med henblik på fastsættelse af det samlede antal kvoter i omsætning udgør den derfor antallet af ETS-kvoter i omsætning ved begyndelsen af perioden 2013-2020 (»fase 3«) den 1. januar 2013 og tages som sådan i betragtning ved beregningen.

Ifølge rapporterne fra auktionerne på den fælles auktionsplatform og de relevante fravalgsplatforme (9) er antallet af kvoter, som er blevet auktioneret mellem den 1. januar 2013 og den 31. december 2018, herunder via de såkaldte tidlige auktioner, 4 641 208 000.

Antallet af kvoter, der er tildelt gratis, herunder kvoter tildelt fra NER, i perioden fra den 1. januar 2013 til den 31. december 2018 er 5 162 023 498 (10).

300 000 000 kvoter er blevet værdisat af EIB i forbindelse med NER300-programmet (11).

De internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2018, svarer til 434 049 616 (12).

3.2. Efterspørgsel

Efterspørgslen består af de samlede verificerede emissioner fra anlæg for perioden 1. januar 2013 (13) til den 31. december 2018, som er 10 631 597 033 (14), og annullerede kvoter for samme periode, som svarer til 315 083 kvoter.

3.3. Markedsstabilitetsreservens beholdning

I perioden for denne offentliggørelse var der ingen kvoter i reserven (15).

3.4. Samlet mængde kvoter i omsætning

I lyset af foregående beløber det samlede antal kvoter i omsætning sig til 1 654 909 824 kvoter.

4. Konklusion

I overensstemmelse med reglerne for markedsstabilitetsreserven vil i alt 397 178 358 kvoter blive overført til reserven i løbet en periode på 12 måneder — fra 1. september 2019 til 31. august 2020.

Den næste offentliggørelse vil finde sted i maj 2020 for at fastsætte tilførslen til markedsstabilitetsreserven fra den september 2020 til august 2021.

Tabel 1

Oversigt

Udbud a) Overførsel fra fase 2 1 749 540 826 b) Samlet antal kvoter tildelt gratis fra den 1. januar 2013 til den 31. december 2018, herunder fra NER 5 162 023 498 c) Samlet antal kvoter auktioneret fra den 1. januar 2013 til den 31. december 2018, herunder via tidlige auktioner 4 641 208 000 d) Antallet af kvoter, som Den Europæiske Investeringsbank (EIB) har værdisat i forbindelse med NER300-programmet 300 000 000 e) Internationale kreditanvendelsesrettigheder, der er udnyttet af anlæg med hensyn til emissioner frem til den 31. december 2018 434 049 616 I alt (udbud) 12 286 821 940





Efterspørgsel a) Ton verificerede emissioner fra anlæg henhørende under EU ETS mellem den 1. januar 2013 og den 31. december 2018 10 631 597 033 b) Kvoter annulleret i overensstemmelse med artikel 12, stk. 4, i direktiv 2003/87/EF pr. 31. december 2018 315 083 I alt (efterspørgsel) 10 631 912 116





Markedsstabilitetsreservens beholdning Mængden af kvoter i reserven 0 Samlet mængde kvoter i omsætning 1 654 909 824

(1) Europa-Parlamentets og Rådets afgørelse (EU) 2015/1814 af 6. oktober 2015 om oprettelse og anvendelse af en markedsstabilitetsreserve i forbindelse med Unionens ordning for handel med kvoter for drivhusgasemissioner og om ændring af direktiv 2003/87/EF (EUT L 264 af 9.10.2015, s. 1).

(2) Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275 af 25.10.2003, s. 32).

(3) Meddelelse fra Kommissionen, C(2018) 2801 final, tilgængelig på:

https://ec.europa.eu/clima/sites/clima/files/ets/reform/docs/c_2018_2801_en.pdf.

(4) Hver medlemsstats bidrag til markedsstabilitetsreserven fra den 1. januar til den 31. august 2019 blev offentliggjort i rapporten fra Kommissionen til Europa-Parlamentet og Rådet — Rapport om det europæiske kvotemarkeds funktion (COM(2018) 842 final) offentliggjort den 17. december 2018, som findes på: https://eur-lex.europa.eu/legal-content/DA/TXT/?qid=1557297841174&uri=CELEX:52018DC0842.

(5) Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3), tilgængelig på: http://eur-lex.europa.eu/legal-content/DA/TXT/?qid=1524482673505&uri=CELEX:32018L0410.

(6) Svarende til 2 % pr. måned.

(7) Dette tal indbefatter de såkaldte »tidlige auktioner«, dvs. kvoter for perioden 2013-2020, som er blevet auktioneret før den 1. januar 2013.

(8) Se rapport om kulstofmarkedet 2015, COM (2015) 576.

(9) Findes på: http://www.eex.com/en/products/environmental-markets/emissions-auctions/archive og https://www.theice.com/marketdata/reports/148.

(10) Baseret på udtræk fra EU-transaktionsjournalen (EUTL) den 1. april 2019.

(11) Første tranche på 200 millioner kvoter solgt i 2011 og 2012 og anden tranche på 100 millioner kvoter solgt i 2013 og 2014, for yderligere oplysninger se:

https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(12) Baseret på udtræk fra EUTL den 1. april 2019.

(13) Hvad angår verificerede emissioner i perioden 2008-2012 se venligst forklaringerne vedrørende overførsel i alt (afsnit 3.1).

(14) De samlede verificerede emissioner er baseret på udtræk fra EUTL den 1. april 2019 for at tage højde for verificerede emissioner, som blev rapporteret inden den 31. marts 2019. Emissioner rapporteret efter denne dato fremgår følgelig ikke af denne total.

(15) Denne meddelelse viser det samlede antal kvoter i omsætning ved udgangen af 2018. Markedsstabilitetsreserven har været i brug siden den 1. januar 2019. Ca. 265 mio. kvoter vil blive overført til reserven fra den 1. januar til den 31. august 2019 på grundlag af den samlede mængde kvoter i omsætning for 2017.